"De andre er mongoler"

Holstebro Kommune vælger i første omgang at placere Mikael Juncker Sørensen på Knudshave. Det er en social institution for dømte personer med dobbeltdiagnoser og ligger i tilknytning til Forsorgshjemmet Skovvang i Holstebro.

Mikael Juncker Sørensen opfatter sine medbeboere som "mongoler", fremgår det af nogle af de mange papirer i hans sag.

Nogle praktikforløb, som han har stukket næsen op efter, bliver ikke til noget. Mikael Juncker Sørensen, som kun har begrænset udgangstilladelse, vælger flere gange at blive helt væk fra institutionen.

På grund af udeblivelserne, og af frygt for at Mikael Juncker Sørensen skal begå ny kriminalitet, beslutter Holstebro Kommune at overflytte ham til den sikrede afdeling for udviklingshæmmede kriminelle på Kofoedsminde.

Her venter flere grænseoverskridende oplevelser.

- Da jeg har været der et par dage, og kommer ud for at spise morgenmad, sidder der to fyre og rykker den af på hinanden ved morgenbordet. Hvad fanden er det for et sted, jeg er havnet, husker Mikael Juncker Sørensen tilbage.

Nu bliver bistandsværge Bjarke Knudsen for alvor bekymret.

- Mikael passer ikke ind på Kofoedsminde. Det gør han simpelthen ikke, siger han.

Det mener personalet på Kofoedminde heller ikke, fremgår det af et statusnotat i hans sag:

"Han holder sig mest for sig selv, da han ikke har noget til fælles med de øvrige beboere på Kofoedsminde, da han intellektuelt er på et højere plan end de øvrige... Mikaels sociale samvær med andre har bestået af samtaler med afdelingens personaler... Mikael vurderes ikke at være en del af målgruppen", står der.

Flere andre udtalelser peger i samme retning, og i 2016 beder Holstebro Kommune en neuropsykolog om en ny vurdering af Mikael Juncker Sørensen.

Denne gang får han en samlet IQ på 84. Lige i underkanten af normalområdet, men alligevel 26 IQ-point højere end sidste gang.

Mental retardering: Lettere grad: IQ 50-69 Middelsvær grad: IQ 35-49 Sværere grad: IQ 20-34 Sværeste grad: IQ 20 1-3% af befolkningen er let til moderat mental retarderede. Normal IQ: 85-115 Kilde: Neurologisk National Behandlingsvejledning.

- Mikael er ikke retarderet, siger neuropsykolog Louise Brückner Wiwe.

På nogle områder scorer han lavt, men på den matematisk logiske sans scorer han så højt som IQ 98 - lige midt i normalområdet. Dermed har Mikael eksempelvis gode forudsætninger for at samle Ikea-skabe, forklarer neuropsykologen.

Louise Brückner Wiwe mener helt klart, at Mikael Juncker Sørensen har bluffet ved den tidligere mentalundersøgelse.

- Vi har en række tests indlagt for at fange folk, som forsøger at gøre sig bedre end de er. Men det helt særlige i hans sag er, at vi ikke har særlig mange tests til at fange folk, der forsøger at gøre sig dårligere begavede, end de er, siger Louise Brückner Wiwe.

Burde der have været en alarmklokke, som ringede hos den psykolog, der udførte IQ-testen?

- Jo, det synes jeg. IQ 58 burde have givet hende en undren "hmm det virker meget lavt", siger Louise Brückner Wiwe.

Ikke mindst, fordi Mikael Juncker Sørensen flere gange tidligere i sit liv er blevet testet, men aldrig før har scoret så lavt, tilføjer hun.